- 1 Timoti
- <
- 1
- >

Timoti
ohnong Por oh kopenat brak mar atip ohe meng oh
Mama meng moh Por oh orhe yah han Timoti ohnong brak mar adarhetipmur. Timoti ohe itap oh Grik bap ihirmur. Sup uh Juda kuu Hanipyah Jisas Krais orhe danong hat patesuh kuu uhmur. Ama han ohnong Por oh Gin go Epesas ap mutuh morhor Hanipyah orhe nita hat pati bap ihirnong wamat apaptenmur por mandatipmur. Madapat oh wan apteinong sus patdapat gahan dasuh han bap ihir aprisa Timotio ohe papat kuuhano ihirnong er matipririm ohnong Go ihirnong mimat wamat paptenmur por mameng moh brak mar adarhetipmur.
1
1 Por noh Timoti gonong mama brak mat nasar ohmur. Nohnong oh Gotsi; Jisas Krais ihit Gin go Jisas Krais norhe meng moh pot napisashenmur napor kis nahat napapti ohoh ihan noh itaite yah meng oh noh mama pot pisapat ohmur. Nambutin ina naham napapat han Got ohsi; apris yah nahatiprawa daham ma minhan pati Jisas Krais itait kis nahat napapti ohoh ihan noh gin ite meng oh mama pot pisapat ohmur.
2 Timoti go norhe meng naporpat ohe pe oh go Krais ohwi inahatin hatin hanwa dahat pat ohoh ihan go norhe namanhetin brer hatin hat pato rim noh mama brak mat nasar ohmur. Gin ditadite at Gotsi; Hanipyah Krais Jisas ihitnong noh ma nadahandeipat oh Gut gutagute damdapat ma ihirnong imat yah matpera dahapti da ohsi; gutagutsi manap goshat paten ohe da ohsi mat paptenmur por nadahandeipatmur.
Ire dasuh hat sapti meng oh ha mandatingwe rim Timoti go baso potinmur potip ohe meng oh
3-4 Noh rih Masedonia mongnong saporim gonong kasip mengtei Go Epesas ap mutuh morhorwi patenmur ma napotipru ginhe it tap meng orhor napor mama brak mat nasar ohmur. Go Epesas ap mutuh orhorwi patim kat han ihir Got ohe meng pomat na rima dasuh mengnong Got ohe meng hatin mar rit sayao rih pohon ma pateshe mengnong orhor dahat ayao hanip han ropir han ropir ma pateshe ire win na timbas hatin ohe dapnong ohwi dahat ayao hat ma pati oh ama ihat pati danong ha timbas hatingwe rim go baso potinmur. Ama da oh Got ohe danong hat sapti danong oh na napanggeima sakarap goshat son ohe danong ohwi nahat napisapat da ohmur. Ihan ama inahat napisapat danong oh ha timbas hatinoh rim go baso potinmur. 5 Noh Ihirnong baso potinmur ma napor meng moh ihir iraire ihapti danong oh mandama ongengnap mara duutin dasi mat papti dao Noh er hah sa na dahama Yah hat orhorwi patwa dahapti dao Ohwi inahatiprohwa daham arpinwi dahat pati dao ama yitir dahapti ohe pe oh hanip ihirnong bopor mar da apris hen ohe da oh sa tarpat sasipra daham mama napor ohmur. 6 Ama han irair ama ohe danong na hama wan mandapnong hat patim na dahatin mengnongwi gospot sapti bap ihirmur. 7 Ama ihiroh Moses ohe sawa meng oh pot pisapera daham potinmat oh Nuhur yah mat orhor naporiptimur por pot pisapti orhor ihir sawa meng ohe duuptei mengnong oh pomat na dahat patim ohoh ihan ihir er mat pot pisaptimur.
8 Dir am hat patimur. Got orhe Moses ohe atem teinong sawa meng oh ma rit natip meng orhe tamreindin orhe gon hat patmur. Orhe tamreindin ma natipnong asohwi deiyahanoh yah hatiprohmur. Wan tamreindinnong asoh deis poriyahanoh oh er hatiprohmur. 9 Sawa orhe tamreindein hat ma pat oh mamarumur. Ama sawa meng oh yah hat ma sapti han bap ihir Nuhur er hat pati sa ha dahatingwe rim na natip sawa mengmur. Er hat sapti han ihir sawa meng moh amram Nuhur er hat sapti sa ha dahengwerim ohe natip sawa mengmur daham yah mat orhor poriptimur. Er hat ma sapti ihiroh mama bap ihirmur. Iraire danong ham yahwiwa daham er hat sapti bapo sawa meng amkar sapti bapo Got ohnong kom asar er hat sapti bapo Got ohe dahapat danong na ham orhe kintei oh bisei hat sapti bapo supiro itapiro wan han bap ihiro ha haputingwe rim sut pisapti bapo 10 bisei saw goshat sapti bapo han yot ihithe itait kuu gamin hatin ham bisei saw goshat sayao kuu yot ihithe itait kuu gamin hatin ham bisei saw goshat sayao hapti bapo hanip ihirnong tapmar pisus er deipti bapo dasuh meng rit sapti bapo noh arpin ihtipramur ripti it komdapat na ihapti bapo ti sawa ti sawa yah ma natipnong oh amkar bisei mat pisapti bapo ama ihat er hat sapti han bap ihir Nuhur ihat er hat sapti han bap sa ha dahatingwe rim ohe sawa natip meng ohmur. 11 Ti sawa ti sawa yah meng ma natip oh Dire armi matin han Got orhor Norhe has yah meng oh ihtin meng morhor pot pisonmur napor nohnong meng wamat paten kakhan nahatporhan noh mama napot napisapat ohmur.
Krais ohe orhe damdapat Noh ihirnong imat yah matpora dahapat da oh Por ohe boknong ma pinggitip ohe meng oh
12 Dire Hanipyah Krais Jisas oh nohnong Oh mama tamreindin mohe danongwi hama kasip hat tamrein sasipra ma hapat daham nohnong Go norhe natamreindinnong moh natamrein sashenmur napora mama tamrein sashen ohe kasip moh napdapmur. Nohnong imat napdap hano rim noh orhornong weso porpatmur. 13-14 Noh rih orhornong dasei meng poro orhe winnong amkar er mat pisao orhe nita ihirnong er mat apisao indeisuhmur. Indeipatin orhor Got orhordapat nohnong hinhina isip nahama Oh nohnong Ohwi inahatin hatin hanwa na daham hanhan hat patim ihat sapat moh noh norhe danong hatin ohe da oh matpora daham orhe damdapat Noh ohnong imat yah matpora ma dahapat ohe yah da oh nohnong isip nahatipmur. Isip nahama orhorsi tap hat patim bopor goshat indin ohe dao Orhorwi inahatin hatin hanwa dahapti ohe dao ama Krais orhorsi tap hat patim daripti da oh napdapmur. Napdap ohoh ihan noh amam da ohsi patmur.
15 Krais Jisas oh er hat sapti han dirnong nambutinmat wanhupmur ma ripti meng moh arpin meng ripti ma hapat daham han gonsi dir amratin mengmur. Er hat sapti han dirnong nambutinmat ma wanhup oh nohri duupteinap ernap hat sasuh han nohmur. 16 Duuptei ernap hat sapat han nohnong Got oh hinhina naham ma nambutip oh mamaru hat daham nambutipmur. Komdapat norhe danong ma hatipri han ihir Por ohnong wamara norhe ma ihirnong kapkap na heisup mar yah da tei orhor yah deipat da moh wamar sa am hatipri daham nohe boknongri ama da oh mar namgim nambutipmur. 17 Ama inahatip han oh na hapura kakhan hat patesuhru patru hat orhorwi patepra han ohmur. Hanip dirhe kin wamtinhe na wandeipti han ohmur. Orhorwi arpin Got ohmur. Ama ihat pat han ohnongwi armi maro win isip adaptuhuro mat papten han ohmur. Arpinwa.
Timoti go kasip hat tamrein sashenmur potip ohe meng oh
18 Norhe brer Timoti gonong Ire ma ihat pati da oh ha timbas hatingwe rim baso potinmur ma napor meng moh rih Got ohe meng pot pisapti han ihir Timoti oh ihtin tamreindin han hatipramur ma napotpa meng orhor noh it Timoti gonong mama napor ohmur. Ihan go Ihir nohnong ihtin han hatipra napor kis nahatpa ohoh ihan ama ginapotpa ohe pe oh noh kasip hat orhorwi tamrein sasipora daham kasip hama ama mahaw naham ihapti danong ambapte mar tamrein sonmur. 19 Kasip hat orhor tamrein sonmat oh Arpin inahatiprawa dahat pat da ohsi; noh yah hat orhorwi tamrein sapat sa dahatin da ohsi ama yot da ohsi orhorwi tamrein sashenmur. Kat han ihir Nuhur mama da mohsi ihat na sasiprimur rim garham mandama ihat saptin Got ohe danong hatin ohe danong oh tom san haptor mar mandaya ohe tan mar mandaptimur. 20 Ihat ma pati han yot ihitoh Haimeniassi; Areksanda ihitmur. Ihit ihat sus Got ohe danong hat pati da oh mandatperhan noh Ihit ite Got ohnong dasei deipti ohe da oh am ham ha mandatingwe rim noh ihitnong Gut Got ohe nita maire tap na indiprohemur pora itarhe teinong mara Satan ohe bes teinong mat papatmur.

- 1 Timoti
- <
- 1
- >

© 1992 Wycliffe Bible Translators, Inc.